Mooinooi-plaasmoord: Beskuldigde se ma vertel van skokArgieffoto. Maj. Amanda Funani, woordvoerder van die polisie, het aan Maroela Media gesê Bertie Olckers (27) en Luan le Roux (29) staan tereg op aanklagte van moord en motordiefstal. Hulle sal na verwagting môre om borgtog aansoek doen. Olckers en Le Roux is kort nadat Steenekamp se liggaam gevind is, in Fochville vasgetrek. Steenekamp se vermiste voertuig is in hul besit gevind. Volgens die polisie was Olckers en Le Roux werkers op Steenekamp se plaas. Die polisie het vroeër gesê Steenekamp is vermoedelik verwurg en met ŉ ysterstaaf oor die kop geslaan. Sy hande en voete was ook vasgebind. Belinda Olckers, Bertie se ma, het Woensdag aan Maroela Media gesê sy was baie geskok om van die aanklagte teen haar seun te hoor, maar glo hy is deur verkeerde mense in sy lewe beïnvloed. “Hy was altyd ŉ goeie kind wat altyd net ander wou help, maar toe het hy by ŉ vrou betrokke geraak wat ŉ baie slegte invloed op hom gehad het,” het sy gesê. “Ek en sy pa het altyd vir hom gesê die vrou gaan hom nog in die tronk laat beland. Ons het net nooit geweet dit sal vir moord wees nie.” Sy het gesê haar seun het ook glo in ŉ stadium dwelms gebruik. Volgens Belinda het sy die afgelope tyd baie min kontak met Bertie gehad het en sy ken nie sy medebeskuldigde, Le Roux, nie. Sy weet ook nie of die twee wel op Steenekamp se plaas gewerk het soos beweer word nie. “Ek voel net so jammer vir [Steenekamp se] familie,” het sy gesê. “Toe ek die nuus hoor, het ek harder gehuil oor wat met hom gebeur het as oor die nonsens wat Bertie aangejaag het. Hy moes nie so gesterf het nie.”